钦定古今图书集成/明伦汇编/官常典/第782卷 > 裴宽
## 钦定古今图书集成/明伦汇编/官常典/第782卷 > 裴宽

按《唐书裴漼传》：“漼弟宽，性通敏，工骑射、弹棋投壶，略
通书记。景云中，为润州参军事，刺史韦诜。”〈旧唐书作铣〉有
女，择所宜归。会休日，登楼见人于后圃有所瘗藏者，
访诸吏，曰：“参军裴宽居也，与偕来。”诜问状，答曰：“宽义
不以苞苴污家，适有人以鹿为饷，致而去，不敢自欺，
故瘗之。”诜嗟异，乃引为按察判官，许妻以女，归语妻
曰：“常求佳婿，今得矣。”明日，帏其族使观之。宽时衣碧，
瘠而长，既入，族人皆笑，呼为碧鹳雀。诜曰：“爱其女，必
以为贤，公侯妻也，何可以貌求人？”卒妻宽举拔萃，为
河南丞，迁长安尉。宇文融为侍御史，括天下田，奏为
江东覆田判官，改太常博士。礼部建言忌日享庙应
用乐。宽自以情立，议曰：“庙尊忌卑，则作乐；庙卑忌尊，
则备而不奏。”中书令张说是之，请如宽议。迁刑部员
外郎。万骑将军马崇白日杀人，而王毛仲方以贵幸
将鬻其狱，宽固执不肯从。河西节度使萧嵩表为判
官，历兵部侍郎。宰相裴耀卿领江、淮运，列仓河阴，奏
宽为户部侍郎自副。迁吏部，出为蒲州刺史。州久旱，
宽入境辄雨。徙河南尹，不屈附权贵，河南大治。繇金
吾大将军授太原尹，元宗赋诗褒饯。天宝初，由陈留
太守拜范阳节度使。时北平军使乌承恩，虏酋也，与
中人通，数冒贿，宽以法绳治。檀州刺史何僧献生口
数十，宽悉归之，故夷夏感附。三载，用安禄山守范阳，
召宽为户部尚书。兼御史大夫。裴敦复平海贼还，广
张功簿，宽密白其妄。会河北部将入朝，盛誉宽政，且
言“边境犹思之”，帝嗟赏，眷倚加厚。李林甫恐其遂相，
又恶宽善李适之，乃漏宽语以激敦复，敦复任气而
疏，以林甫为诚。先是，宽以所善请于敦复，即欲白发
其言，林甫趣之，敦复未及闻，扈幸温泉宫，而其下裨
将程藏曜、曹鉴自以他事系台，宽捕按之。敦复谓宽
求致其罪，遽以金五百两赂贵妃姊，因得事闻于帝，
由是贬宽范阳太守。及韦坚狱起，宽复坐亲，贬安陆
别驾。林甫任罗希奭杀李适之也，亦使过安陆，将悕
杀宽。宽叩头祈哀，希奭乃去。宽惧终见杀，丐为浮屠，
不许。稍迁东海太守，徙冯翊，入为礼部尚书。卒，年七
十五，赠太子太傅。宽兄弟八人，皆擢明经，任台省、州
刺史。雅性友爱，于东都治第八院，相对，甥侄亦有名
称，尝击鼓会饭。其为政务清简，所莅人爱之，世皆冀
其得宰相。天宝间称旧德，以宽为首。然惑于佛，喜与
桑门游，习诵其书，老弥笃云。子谞。